

**REPUBLIKA HRVATSKA**

**VARAŽDINSKA ŽUPANIJA**

**OPĆINA SVETI ĐURĐ**

**OPĆINSKO VIJEĆE**

KLASA: 421-03/24-02/1

URBROJ: 2186-21-02-24-1

Sveti Đurđ, 23.2.2024.

Na temelju članka 35. Zakona o područnoj i lokalnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19., 144/20.), članka 22. Statuta Općine Sveti Đurđ („Službeni vjesnik Varaždinske županije“ broj 30/21. i 18/23.) te članka 17. Poslovnika Općinskog vijeća Općine Sveti Đurđ („Službeni vjesnik Varaždinske županije“ broj 30/21.), Općinsko vijeće Općine Sveti Đurđ na svojoj 30. sjednici održanoj dana 23.2.2024. godine donosi sljedeću

**ODLUKU**

**o financijskoj potpori mladim osobama i mladim obiteljima za rješavanje stambenog pitanja na području Općine Sveti Đurđ**

**I. OPĆE ODREDBE**

Članak 1.

Ovom Odlukom Općinsko vijeće Općine Sveti Đurđ utvrđuje pravo na financijsku potporu mladim osobama i mladim obiteljima za rješavanje stambenog pitanja na području Općine Sveti Đurđ, visinu i način isplate financijske potpore, te uvjete i postupak dodjele.

Članak 2.

(1) Glavni cilj ove Odluke je zadržavanje postojećeg i povratak iseljenog stanovništva te naseljavanje novog stanovništva na području Općine Sveti Đurđ, a sve u svrhu demografskog razvoja.

(2) Cilj Općine Sveti Đurđ je poduzeti sve potrebne mjere kako bi mlade, radno sposobne osobe, i mlade obitelji ostale na području Općine Sveti Đurđ, te kako bi se stvorili što bolji i kvalitetniji uvjeti življenja za mladu populaciju.

Članak 3.

Sredstva za potporu iz ove Odluke osiguravaju se svake godine u proračunu Općine Sveti Đurđ pod kontom 37223 – naknada građanima i kućanstvima u naravi – stanovanje.

**II. PRIHVATLJIVI KORISNICI I DEFINICIJE POJMOVA**

Članak 4.

(1) Prihvatljivi korisnici ove Odluke jesu mlade osobe i mlade obitelji koje kupuju, grade odnosno dograđuju i/ili rekonstruiraju, uređuju ili adaptiraju kuću ili stan na području Općine Sveti Đurđ.

(2) Mladom osobom se u smislu ove Odluke smatra osoba samac, koja u trenutku podnošenja uredne prijave na raspisani javni poziv za ostvarivanje potpore iz članka 8. ove Odluke nije starija od 40 godine.

(3) Mladom obitelji se u smislu ove Odluke smatraju dvije osobe (i dijete, odnosno djeca) koje žive u bračnoj ili izvanbračnoj zajednici koja traje najmanje 3 godine ili kraće ako je u njoj rođeno zajedničko dijete, u životnom partnerstvu ili u neformalnom životnom partnerstvu koje traje najmanje 3 godine, odnosno jedna osoba i dijete (odnosno djeca) ukoliko se radi o jednoroditeljskoj obitelji ili samohranom roditelju, koje osobe u trenutku podnošenja prijave na raspisani javni poziv za ostvarenje potpore iz članka 1. ove Odluke nisu starije od 40 godina života (dalje u tekstu: mlada obitelj).

(4) Vlasnik nekretnine je u smislu ove Odluke osoba koja je u zemljišnim knjigama upisana kao vlasnik nekretnine u 1/1 dijela.

(5) Suvlasnik nekretnine je u smislu ove Odluke osoba koja je u zemljišnim knjigama upisana kao (su)vlasnik nekretnine u ½ ili 1/3 dijela.

(6) Pod adaptacijom i uređenjem postojećeg stambenog objekta se u smislu ove Odluke smatra ulaganje u energetsku obnovu objekta (termo fasada i stolarija), rekonstrukciju krovišta, uređenje centralnog grijanja, postavljanje odnosno mijenjanje sanitarija, podnih obloga, instalacija (struja, voda, plin).

Članak 5.

Izrazi koji se koriste u ovoj Odluci, a imaju rodno značenje, jednako se odnose na muški i ženski rod.

**II. PRAVO NA FINANCIJSKU POTPORU**

Članak 6.

(1) Pravo na financijsku potporu pod uvjetima i na način propisan ovom Odlukom ima mlada osoba odnosno mlada obitelj koja kod rješavanja svog stambenog pitanja:

1. kupi kuću ili stan na području Općine Sveti Đurđ, upiše se kao vlasnik, odnosno suvlasnik, nekretnine u zemljišnim knjigama, prijavi prebivalište u kupljenoj kući ili stanu, ukoliko u trenutku podnošenja uredne prijave na raspisani javni poziv za ostvarivanje potpore nema u vlasništvu drugu kuću ili stan, te ukoliko kuća ili stan nije kupljena od osoba s kojima su u srodstvu do trećeg nasljednog reda u smislu Zakona o nasljeđivanju („Narodne novine“ broj 48/03., 163/03., 35/05., 127/13., 33/15., 14/19.).

2. započne s gradnjom kuće na području Općine Sveti Đurđ, na parceli čiji je vlasnik, odnosno suvlasnik, te se obveže u roku od 3 godine završiti gradnju i ishoditi akt za uporabu i prijaviti prebivalište u izgrađenoj kući, ukoliko u trenutku podnošenja uredne prijave na raspisani javni poziv za ostvarivanje potpore nema u vlasništvu drugu kuću ili stan,

3. započne s dogradnjom ili rekonstrukcijom kuće na području Općine Sveti Đurđ čiji je vlasnik, odnosno suvlasnik, ukoliko ima prijavljeno prebivalište na području Općine Sveti Đurđ u trenutku podnošenja uredne prijave na raspisani javni poziv te ukoliko nema u vlasništvu drugu kuću ili stan,

4. započne s adaptacijom ili uređenjem kuće na području Općine Sveti Đurđ čiji je vlasnik (odnosno suvlasnik) ukoliko u trenutku podnošenja uredne prijave na raspisani javni poziv ima prijavljeno prebivalište na području Općine Sveti Đurđ te ukoliko nema u vlasništvu drugu kuću ili stan.

(2) Za stambeni objekt koji se prijavljuje, financijsku potporu iz ove Odluke mlada osoba i mlada obitelj može ostvariti samo jednom i samo za jednu namjenu iz točke 1.-4. iz prethodnog stavka ovog članka.

(3) Mlada osoba i mlada obitelj financijsku potporu iz ove Odluke ostvaruje prijavom na raspisani javni poziv za ostvarivanje potpore iz članka 1. ove Odluke isključivo u onoj godini u kojoj je kupljena kuća ili stan odnosno u onoj godini u kojoj je započeta gradnja odnosno dogradnja/rekonstrukcija kuće odnosno u godini u kojoj su započeti radovi na adaptaciji/uređenju kuće.

**III. VISINA I NAČIN ISPLATE FINANCIJSKE POTPORE**

Članak 7.

(1) Financijska potpora u rješavanju stambenog pitanja mladih osoba i mladih obitelji ostvaruje se isplatom jednokratne novčane pomoći u iznosu kako slijedi:

1. za kupnju ili izgradnju stambenog objekta na području Općine Sveti Đurđ – u iznosu od 2.000,00 EUR,

2. za dogradnju odnosno rekonstrukciju kuće/stana te za adaptaciju odnosno uređenje kuće/stana – u iznosu od 1.500,00 EUR.

(2) Potpora utvrđena prema odredbama iz prethodnog stavka ovog članka isplaćuje se na broj računa otvorenog u banci koji podnositelj zahtjeva odredi u svojoj prijavi na javni poziv.

**IV. UVJETI I POSTUPAK DODJELE FINANCIJSKE POTPORE**

Članak 8.

Općinski načelnik Općine Sveti Đurđ će u skladu s odredbama ove Odluke objavljivati Javni poziv za podnošenje prijava za financijsku potporu mladim osobama i mladim obiteljima za rješavanje stambenog pitanja na području Općine Sveti Đurđ putem službene internetske stranice Općine Sveti Đurđ ([www.sveti-djurdj.hr](http://www.sveti-djurdj.hr))

Članak 9.

Prijava na javni poziv podnosi se Jedinstvenom upravnom odjelu Općine Sveti Đurđ, u pisanom obliku, na obrascu prijave koji izrađuje Jedinstveni upravni odjel, a koji sadrži najmanje ime, prezime, prebivalište i OIB podnositelja prijave te broj IBAN računa na koji će se vršiti isplata potpore.

Uz prijavu se obavezno prilaže sljedeća dokumentacija:

* preslika osobne iskaznice (obostrana) važeća na dan javnog poziva,
* presliku vjenčanog lista, potvrde o životnom partnerstvu, presliku rodnog lista djeteta (odnosno djece ako ih ima više), presliku presude o razvodu braka odnosno drugog dokaza iz kojeg nesporno proizlazi da roditelj ne živi u istoj obitelji, presliku smrtnog lista za preminulog roditelja (ili potvrde o nestanku drugog roditelja), dokaz o izvanbračnoj zajednici ili neformalnom životnom partnerstvu,
* uvjerenje o prebivalištu ukoliko se ne radi o potpori za gradnju kuće (ne starije od 6 mjeseci),
* dokaz o vlasništvu ili suvlasništvu (izvadak iz zemljišnih knjiga odnosno gruntovni izvadak),
* preslika dokumenta ili kartice računa otvorenog u bankarskoj instituciji na koji će se izvršiti isplata potpore,
* javnobilježnički ovjerenu izjavu da podnositelj prijave nema drugi stan ili kuću u svojem vlasništvu – ukoliko prijavu podnosi mlada obitelj izjavu trebaju dati svi članovi obitelji
* javnobilježnički ovjerenu izjavu da podnositelji prijave nisu koristili sredstva iz proračuna Općine Sveti Đruđ namijenjena pomoći za rješavanje stambenog pitanja,
* potvrdu o nepostojanju dospjelih nepodmirenih dugovanja prema Općini Sveti Đurđ (potvrdu izdaje Jedinstveni upravni odjel Općine Sveti Đurđ na zahtjev podnositelja prijave),
* ponudu ili troškovnik izvedenih radova.

Također, ovisno o tome traži li podnositelj zahtjeva isplatu potpore za kupnju ili izgradnju stambenog objekta odnosno dogradnju ili rekonstrukciju, uređenje ili adaptaciju stambenog objekta, podnositelj je uz prijavu obvezan priložiti sljedeću dokumentaciju:

* presliku ugovora o kupoprodaji kuće ili stana (ukoliko se traži financijska potpora za kupnju kuće)
* javnobilježnički ovjerenu izjavu da će u roku od tri godine od pravomoćnosti akta za građenje završiti gradnju i ishoditi akt za uporabu i prijaviti prebivalište u izgrađenoj kući (odnosi se samo na gradnju kuće)
* javnobilježnički ovjerenu izjavu da će u roku od dvije godine od pravomoćnosti akta za gradnju kojim je dozvoljena dogradnja i/ili rekonstrukcija kuće ishoditi i akt za uporabu (odnosi se samo na dogradnju i/ili rekonstrukciju kuće)

***Povjerenstvo za dodjelu financijske pomoći mladim osobama i mladim obiteljima***

Članak 10.

(1) Za provođenje postupka javnog poziva za dodjelu financijske potpore mladim osobama i mladim obiteljima na području Općine Sveti Đurđ imenuje se Povjerenstvo za dodjelu financijske potpore mladim osobama i mladim obiteljima (dalje u tekstu: Povjerenstvo).

(2) Povjerenstvo se sastoji od predsjednika i dva člana, a članove Povjerenstva imenuje općinski načelnik posebnom odlukom.

(3) Povjerenstvo obavlja poslove pregleda i ocjena pristiglih prijava te priprema prijedlog odluke o ispunjavanju uvjeta za dodjelu financijske potpore koju dostavlja općinskom načelniku.

(4) Sjednice Povjerenstva održavaju se po potrebi.

***Odluka o ispunjavanju uvjeta***

Članak 11.

(1) Na prijedlog Povjerenstva za dodjelu financijske potpore, općinski načelnik Općine Sveti Đurđ donosi Odluku o ispunjavanju uvjeta za dodjelu financijske potpore mladim osobama i mladim obiteljima za rješavanje stambenog pitanja na području Općine Sveti Đurđ (dalje u tekstu: Odluka o ispunjavanju uvjeta).

(2) Odluka o ispunjavanju uvjeta uz druge potrebne podatke obavezno sadrži iznos potpore koja je odobrena podnositelju prijave te datum isplate te se ista bez odgode dostavlja podnositelju prijave.

***Ugovor o dodjeli financijske potpore***

Članak 12.

(1) U roku od 30 (slovima: trideset) dana od dana donošenja Odluke o ispunjavanju uvjeta, Općina Sveti Đurđ zastupana po općinskom načelniku s jedne strane te podnositelji prijave (mlade obitelji odnosno mlade osobe) s druge strane, sklapaju javno ovjerovljeni Ugovor o dodjeli financijske potpore mladim osobama i mladim obiteljima za rješavanje stambenog pitanja na području Općine Sveti Đurđ (dalje u tekstu: Ugovor o dodjeli financijske potpore), u skladu s ovom Odlukom, javnim pozivom i Odlukom o ispunjavanju uvjeta.

(2) Ugovor o dodjeli financijske potpore uz ostalo obavezno mora sadržavati sljedeće:

* obvezu predavanja prilikom sklapanja ugovora zadužnice solemnizirane kod javnog bilježnika na iznos sveukupne ostvarene potpore uvećan za 10%,
* zabranu otuđenja stana ili kuće za čiju se kupnju, odnosno gradnju, dogradnju i/ili rekonstrukciju, adaptaciju/uređenje dodjeljuje potpora, u roku od 3 (slovima: tri) godine od dana sklapanja ugovora, te obvezu povrata uplaćenih sredstava ukoliko se ova odredba povrijedi,
* obvezu dostave dokaza o izvršenim radovima u roku određenim ugovorom, te obvezu povrata uplaćenih sredstava ukoliko se navedena odredba povrijedi
* obvezu povrata sredstava uplaćene potpore u slučaju da se utvrdi da je potpora dodijeljena na temelju nevjerodostojne prijave i dokumentacije,
* obvezu prijave prebivališta na adresi izgrađene kuće u roku od 3 (slovima: tri) godine od pravomoćnosti akta za gradnju, te obvezu povrata sredstava potpore ukoliko se isto propusti,
* izričitu suglasnost i ovlast da se povrat sredstava u slučajevima povrede odredaba iz točke 1. i 2. ovog stavka izvrši prisilnom aktivacijom zadužnice
* pravo provjere i uvida na terenu službenika Općine Sveti Đurđ svih činjenica o kojima ovisi pravo na potporu.

**V. PRIJELAZNE I ZAVRŠENE ODREDBE**

Članak 13.

Ova Odluka stupa na snagu osmog dana od dana objave u „Službenom vjesnikom Varaždinske županije“.

Članak 14.

Stupanjem na snagu ove Odluke prestaje važiti Odluka o financijskoj pomoći za ulaganje u izgradnju novog i/ili adaptaciju i uređenje postojećeg stambenog objekta na području Općine Sveti Đurđ („Službeni vjesnik Varaždinske županije“ broj 19/23.).

Predsjednik Općinskog vijeća

Damir Grgec